Juha Sipilän ja Taavi Rõivasin neuvottelut käynnistyivät tiistaiaamuna 9. kesäkuuta klo 9.30 Tallinnassa.

Juha Sipilän ja Taavi Rõivasin neuvottelut käynnistyivät tiistaiaamuna 9. kesäkuuta klo 9.30 Tallinnassa. Risto Vuorinen / Yle

Pääministeri Juha Sipilä (kesk.) ja virolainen kollegansa Taavi Rõivas korostivat aamupäivällä Tallinnassa naapurimaiden ainutlaatuista yhteistyötä ja jo käynnissä olevien yhteishankkeiden suotuisaa etenemistä.

Etelänaapurissa tervehdyskäynnillä piipahtanut pääministeri Sipilä sanoi tulevansa Viroon harvinaisen mielellään, koska hän on tutustunut naapurimaan yritystoimintaan vuosikymmenen aikana tekemillään kymmenillä liikematkoilla.

Yritysverotus syynissä

Sipilän mukaan suomalaisyrityksissä haikaillaan virolaismallista yritysverotusta, jossa veroa maksetaan vasta sitten, kun voittoja ryhdytään jakamaan.

– Hallitusohjelman mukaan selvitetään, miten Suomessa voitaisiin ottaa askel tätä järjestelmää kohti. Minkäänlaiseen yhteisöveron laskuun ei Suomella ole kuitenkaan varaa, sanoi Sipilä.

Eiliseltä Ruotsin ystävyyskäynniltään Viroon saapunut pääministeri sanoi vierastavansa Virossa käytössä olevaa tasaveromallia, jossa kaikki maksavat tuloistaan 20 prosenttia veroa.

– Progressiivinen verotus sopii jatkossakin parhaiten Suomeen, sanoi Sipilä.

X-Road etenee

Viro on tunnetusti melkoisen harppauksen Suomea edellä sähköisessä asioinnissa. Sipilän johtaman hallituksen toimintaohjelma lupaa edistää niin sanottua X-Road-hanketta, jossa henkilökorttia ja kotitietokonetta käyttäen voi hoidella kaikki viranomaisasiat.

– Tämä systeemi helpottaa paitsi yrityselämää niin myös tavallista kansalaista. Kun systeemi on toiminnassa, voidaan lääkäriajat varata tietokoneella ja lapsiperheet voivat hakea sen kautta päivähoitopaikkaa.

Pääministeri lupaa muun muassa sähköisen allekirjoituksen olevan mahdollista jo lähivuosina.

Viron pääministeri Taavi Rõivas katselee, kun Juha Sipilä laittaa nimensä vieraskirjaan. Raigo Pajula / AFP

Sama näkemys Venäjästä

Viron ja Suomen pääministerit korostivat lisäksi, että maat ovat ottaneet hyvin pitkälle yhtenevät kannat muun muassa paljon puhuttuihin pakolaiskiintiöihin. Niitä tullaan vastustamaan yhteistuumin.

Myös Venäjän harjoittamasta politiikasta sekä Ukrainan tilanteesta vallitsee naapurimassa samankaltainen näkemys, totesivat pääministerit Viron hallituksen kokouspaikassa, Stenbockin talossa pidetyn tapaamisen jälkeen.